**Datum: 24.07.2025. SAOPŠTENJE ZA MEDIJE**

**m:tel „Prijatelj znanja“: Donacija televizora za škole u Istočnom Sarajevu**

U okviru projekta Prijatelj znanja, kompanija m:tel je još jednom pokazala svoju posvećenost obrazovanju i razvoju lokalne zajednice, donirajući dva Tesla LED televizora osnovnim školama na području Istočnog Sarajeva.

Jedan televizor poklon je Osnovnoj školi „Sveti Sava“ u Istočnom Sarajevu, jednoj od najvećih i najprepoznatljivijih škola u regiji, koja u ovom trenutku broji 1.225 učenika, raspoređenih u 54 odjeljenja, 48 u centralnoj, te sedam u područnoj školi u Tilavi. Drugi televizor uručen je Osnovnoj školi „Mokro“, koja se nalazi u istoimenom naselju i u okviru škole funkcioniše i dječiji vrtić, kao i produženi boravak.

Direktorka Osnovne škole „Sveti Sava“, Željka Topalić, zahvalila je m:tel-u na ovom vrijednom poklonu, te naglasila da ova škola ima velike potrebe za nastavnim sredstvima. „Ovaj televizor će nam biti od velike koristi naročito u nižim razredima gdje imamo novi predmet - Digitalni svijet, te u okviru koga našim mališanima moramo približiti mnoge sadržaje. Svakako, ova donacija se itekako može dobro iskoristiti i u predmetnoj nastavi“, izjavila je Željka Topalić.

Cilj kompanije m:tel i jeste da ove donacije služe unapređenju nastavnog procesa i stvaranju boljih uslova za interaktivno i savremeno obrazovanje učenika. Televizori će se koristiti u nastavnim kabinetima ili školskim prostorijama kao pomoćna sredstva u izvođenju nastave, prezentacijama i drugim edukativnim sadržajima.

Osnovna škola u Mokrom ima 195 učenika raspoređenih u centralnoj školi i tri područne. „Našim učenicima će ova donacija sigurno boravak u školi učiniti ugodnijim, ali i omogućiti da prate nastavu na moderniji način. Djeci sada možemo da približimo sadržaje putem interneta, prvenstveno u proširenom programu, ali i u nastavi stranih jezika, geografije, biologije, istorije pa i ostalih predmeta“, rekla je direktorka ove škole Radmila Veselinović.

Ovim gestom, još jednom se potvrđuje da društvena odgovornost nije samo korporativni slogan, već konkretna akcija koja ostavlja trag u zajednici. Kompanija m:tel će i ubuduće nastaviti da pruža podršku onima koji obrazuju buduće generacije, jer znanje nema cijenu - ali ima prijatelje.

Ključne riječi: m:tel, donacija, TV, Istočno Sarajevo, Mokro, osnovne škole

Izvor fotografija: m:tel PR